**Aðalfundur Klakka ehf.**

**20. ágúst 2013**

**Tillögur félagsstjórnar Klakka ehf. til aðalfundar félagsins þann 20. ágúst 2013.**

**Dagskrárliður 2: Staðfesting á ársreikningi fyrir árið 2012 og tillaga félagsstjórnar um jöfnun taps fyrir síðastliðið reikningsár.**

Aðalfundur Klakka ehf., haldinn 20. ágúst 2013, samþykkir að tap reikningsársins 2012, kr. 8.393.739.226, verði fært til lækkunar á eigin fé og að ekki verði greiddur arður til hluthafa.

**Dagskrárliður 4: Tillaga félagsstjórnar um endurskoðunarfélag.**

Lagt er til að Deloitte hf., Smáratorgi 3, Kópavogi, verði endurkjörið endurskoðunarfélag Klakka ehf. fyrir árið 2013.

**Dagskrárliður 5: Tillaga um þóknun til stjórnarmanna.**

Aðalfundur Klakka ehf., haldinn 20. ágúst 2013, samþykkir að stjórnarlaun verði óbreytt frá fyrra ári, eða sem hér  segir:   Stjórnarformaður 400.000 krónur á mánuði en aðrir stjórnarmenn 300.000 krónur á mánuði. Varamenn fái greiddar 150.000 kr. fyrir hvern fund er þeir sækja. Stjórnarmenn skulu auk þess fá fasta þóknun, 150.000 kr., fyrir hvern fund sem þeir sækja, umfram einn reglulegan stjórnarfund í mánuði, og fyrir hvern fund sem þeir sækja í undirnefndum stjórnar. Ekki skal þó greitt fyrir fleiri en þrjá slíka aukafundi í hverjum mánuði.

**Dagskrárliður 6: Tillaga félagsstjórnar um samþykkt starfskjarastefnu.**

**,,Starfskjarastefna Klakka ehf.**

**1. gr. Markmið**

Markmið starfskjarastefnu Klakka er að bjóða starfsmönnum og stjórnarmönnum samkeppnishæf laun fyrir störf sín. Taka skal tillit til stöðu, álags, ábyrgðar og framtíðarmöguleika þegar umbun starfsmanna er ákveðin.

**2. gr. Starfskjör stjórnarmanna**

Stjórnarmönnum skal greidd föst mánaðarleg þóknun í samræmi við ákvörðun aðalfundar ár hvert, svo sem kveðið er á um í 54. gr. laga nr. 138/1994 um einkahlutafélög. Gerir stjórnin tillögu um þóknunina fyrir komandi starfsár.

**3. gr. Starfskjör forstjóra**

Gera skal skriflegan ráðningarsamning við forstjóra. Að öðru leyti skulu markmið skv. 1. gr. höfð að leiðarljósi við ákvörðun starfskjara forstjóra og umbunar í skilningi 1.-6. tl. 1. mgr. 54. gr. a laga nr. 138/1994 um einkahlutafélög.

Við gerð ráðningarsamnings við forstjóra skal haft að leiðarljósi að ekki komi til frekari greiðslna við starfslok en fram koma í ráðningarsamningi.

**4. gr. Umbun til stjórnenda**

Forstjóri félagsins gerir tillögu til stjórnar um starfskjör starfsmanna og annarra stjórnenda Klakka ehf. Markmið skv. 1. gr. skulu höfð að leiðarljósi við ákvörðun starfskjara stjórnenda og umbunar í skilningi 1.-6. tl. 1. mgr. 54. gr. laga nr. 138/1994 um einkahlutafélög.

**5. gr. Samþykkt starfskjarastefnu og önnur mál**

Starfskjarastefna félagsins skal tekin til afgreiðslu á aðalfundi og skal hún tekin til endurskoðunar ár hvert og borin undir aðalfund til samþykktar eða synjunar.

Starfskjarastefnan er leiðbeinandi fyrir félagið. Stjórn félagsins skal færa til bókar í fundargerðarbók veigamikil frávik frá starfskjarastefnunni og skulu þau frávik studd greinargóðum rökum. Gera skal grein fyrir frávikum á næsta aðalfundi félagsins.“